google/wiki40b huggingface dataset:
Βαγγέλης Κουτσονίκας (πετοσφαιριστής)

Καριέρα

Ο Κουτσονίκας ξεκίνησε να αγωνίζεται στις ακαδημίες του Άρη σε ηλικία δέκα ετών και είναι υιός του βετεράνου πετοσφαιριστή και προπονητή Βαγγέλη Κουτσονίκα.
Έπαιξε για πρώτη φορά στην ανδρική ομάδα του συλλόγου την σεζόν 2011/2012, κατακτώντας με τους "κίτρινους" την τέταρτη θέση του πρωταθλήματος.
Την επόμενη χρονιά ο Άρης κατέκτησε την έκτη θέση, ενώ το 2014/2015 πήρε περισσότερο χρόνο συμμετοχής, στην προσπάθεια του Άρη να παραμείνει στην κατηγορία.
Ερρίκος ΣΤ΄ του Ρήνου

Βιογραφία

Ήταν ο μόνος γιος του Ερρίκου Ε'. Ο πατέρας του κατείχε το 1/3 του πατρικού δουκάτου του Μπράουνσβαϊκ-Λύνεμπουργκ και είχε νυμφευτεί την Αγνή των Χοενστάουφεν, κόρη του Κορράδου παλατινού κόμη του Ρήνου. Όταν έπειτα από δύο έτη απεβίωσε ο Κορράδος, τον διαδέχθηκε ο Ερρίκος Ε' στην παλατινή κομητεία του Ρήνου.
Ως νεαρός ο Ερρίκος ΣΤ' μεγάλωσε στην Αυλή του Ιωάννη βασιλιά της Αγγλίας, θείου του πατέρα του. Επέστρεψε στη Γερμανία το 1211/12 και ο πατέρας του παραιτήθηκε υπέρ αυτού, έτσι ανέλαβε παλατινός κόμης του Ρήνου το 1212. Το ίδιο έτος στη συγκέντρωση της Αυλής στο Άαχεν, πήρε το μέρος του θείου του Όθωνα Δ' βασιλιά της Γερμανίας, αλλά αργότερα υποστήριξε τον αντίπαλο του θείου του, τον Φρειδερίκο Β' Χοενστάουφεν.
Απεβίωσε άτεκνος και ετάφη στο αββαείο Σέναου, κοντά στη Χαϊδελβέργη. Τον διαδέχθηκε ο Λουδοβίκος Βίττελσμπαχ και αυτόν ο γιος του Όθων, σύζυγος της Αγνής, αδελφής του Ερρίκου ΣΤ'.
288 Γλαύκη

Φυσικά χαρακτηριστικά

Η μέση διάμετρος της Γλαύκης υπολογίσθηκε σε 32,2 χλμ., ενώ η μάζα της εκτιμάται σε 35 τρισεκατομμύρια τόνους για μέση πυκνότητα 2 gr/cm³. Ο φασματικός της τύπος είναι SK και το άλβεδό της 0,1973. Η Γλαύκη περιστρέφεται γύρω από τον εαυτό της εξαιρετικά αργά για αστεροειδή, με περίοδο 50 ημέρες: Πρόκειται για τον βραδύτερα περιστρεφόμενο αστεροειδή στο Ηλιακό Σύστημα από όσους είναι γνωστή η περίοδος περιστροφής τους (ακόμα και από τους πλανήτες, μόνο ο Ερμής και η Αφροδίτη περιστρέφονται βραδύτερα), αλλά ο άξονας περιστροφής της πιστεύεται ότι μεταβάλλεται διαρκώς, όπως και στην περίπτωση του 4179 Τουτάτη. Η μέση θερμοκρασία στην επιφάνεια της Γλαύκης εκτιμάται σε 155 ως 160 βαθμούς C υπό το μηδέν.
Μασάκι Κομπαγιάσι

Σταδιοδρομία

Το 1933 πραγματοποιεί εγγραφή στο Πανεπιστήμιο του Τόκιο, στο οποίο ξεκίνησε τις σπουδές στην τέχνη και τη φιλοσοφία. Άρχισε να ενδιαφέρεται σε μεγάλο βαθμό για τη βουδιστική γλυπτική και έχει ως σκοπό να συνεχίσει τις σπουδές του πάνω στην Ιστορία της τέχνης, όμως ο πόλεμος που είχε ήδη ξεκινήσει, δεν του επιτρέπει να υλοποιήσει τις προοπτικές του.Αφότου αποφοίτησε το 1941, άρχισε να εργάζεται στο Shochiku Film Company στην πόλη Οφούνα. Η εργασία του ,όμως, αυτή όμως δεν κράτησε για πολύ καιρό εξαιτίας της εμπλοκής και της ήττας της Ιαπωνίας στον Β´ Παγκόσμιο Πόλεμο. Ο Κομπαγιάσι, ο οποίος περιγράφεται από τους ιστορικούς της εποχής του, αλλά και τους τωρινούς, ως ειρηνιστής, κατατάχτηκε αναγκαστικά στον ιαπωνικό αυτοκρατορικό στρατό το 1942. Απεχθανόταν όμως οικτρά τον στρατό και ως διαμαρτυρία, αρνήθηκε κάθε προαγωγή του σε ανώτερα αξιώματα. Πολέμησε στη Μαντζουρία και στα νησιά Ρυόκου και συνελήφθη από τους συμμάχους ως αιχμάλωτος πολέμου στη μάχη της Οκινάουα. 
Παρέμεινε στην Οκινάουα μέχρι το τέλος του πολέμου. Μετά το τέλος του πόλεμου, κατάφερε να επαναλάβει την καριέρα του στον κινηματογράφο και να ξαναφοιτήσει στο στούντιο Shochiku. Από το 1946, υπήρξε επιφανής μαθητής του Κεϊσούκε Κινοσίτα, ο οποίος ουσιαστικά αποτέλεσε τον μέντορά του. Ο Κομπαγιάσι έκανε το σκηνοθετικό ντεμπούτο του το 1952, με την ταινία «Musoko no seishun» (Νεολαία Υιοί μου). Τo 1958 πραγματοποίησε τη θρυλική 9ωρη επική ταινία του, με τίτλο Ningen δεν joken (Η ανθρώπινη κατάσταση), που ήταν βασισμένη στο μυθιστόρημα έξι τόμων του Jumpei Gomikawa. Η ταινία ακολουθεί ένα μόνο αρσενικό χαρακτήρα από την περίοδο της ιαπωνικής κατοχής της Μαντζουρίας, μέχρι την αιχμαλωσία των ιαπωνικών δυνάμεων από τους Ρώσους το 1945, μετά την ιαπωνική παράδοση.Επέλεξε να κάνει την ταινία αυτή σε τρία μέρη, καθένα από τα οποία διαρκούσε περίπου τρεις ή περισσότερες ώρες.Εκτός από ταινίες μυθοπλασίας, ο Κομπαγιάσι έχει δημιουργήσει και αρκετά ντοκιμαντέρ.
Ερρίκος ΙΔ΄ της Βαυαρίας

Βιογραφία

Γεννήθηκε στο Λάντσουτ και ήταν ο πρωτότοκος γιος του Στεφάνου Α΄ συγκυβερνήτη της Κάτω Βαυαρίας και της Γιούτας των Πιάστ, κόρης του Μπόλκο Α΄ δούκα της Σβίντνικα. Νεότερος αδελφός του ήταν ο Όθων Δ΄.
Το 1310 απεβίωσε ο πατέρας τους και ο Ερρίκος ΙΔ΄ και ο Όθων Δ΄, που ήταν 5 και 3 ετών αντίστοιχα, τέθηκαν υπό την κηδεμονία του εξαδέλφου τού πατέρα τους Λουδοβίκου Δ΄ Βίττελσμπαχ της Γερμανίας. Υποστήριξε τον Λουδοβίκο Δ΄ εναντίον του Φρειδερίκου Α΄ των Αψβούργων δούκα της Αυστρίας. Ήταν υποψήφιος για τον θρόνο της Γερμανίας, όταν ο Λουδοβίκος Δ΄ σκέφθηκε να παραιτηθεί το 1333, που όμως τελικά δεν παραιτήθηκε.
Συγκρούστηκε με τον αδελφό του Όθωνα Δ΄ και τον εξάδελφό του Ερρίκο ΙΕ΄ δούκα της Βαυαρίας, προσπαθώντας να διαιρέσει την Κάτω Βαυαρία. Ο Λουδοβίκος Δ΄ δυσαρεστήθηκε και συμμάχησε με τον πεθερό τού Ερρίκου ΙΔ΄, τον Ιωάννη Α΄ της Βοημίας. Ο Ερρίκος ΙΔ΄ συμφιλιώθηκε με τον Λουδοβίκο Δ΄ το 1339. Λίγους μήνες μετά απεβίωσε από λέπρα και τον διαδέχθηκε ο μόνος γιος του Ιωάννης Α΄.
Νίκος Χατζηβρέττας

Επαγγελματικά πρωταθλήματα

Γεννήθηκε στη Θεσσαλονίκη. Η σταδιοδρομία του Χατζηβρέττα ξεκίνησε το 1990 από την ιδιαίτερη πατρίδα του όπου αγωνίστηκε με τα χρώματα του Αίαντα Ευόσμου. Το 1997 πήρε μεταγραφή στον Ηρακλή Θεσσαλονίκης, ομάδα στην οποία παρέμεινε για μία πενταετία, μέχρι το 2002. Στις 24 Μαρτίου 2002 ο Ηρακλής θα υποδεχθεί τον Ιωνικό Νέας Φιλαδέλφειας. Σε εκείνο το παιχνίδι ο Νίκος Χατζηβρέττας θα σταματήσει στους 38 πόντους στην πιο παραγωγική βραδιά της καριέρας του. Την περίοδο αυτή αναδείχθηκε κορυφαίος σκόρερ της Α1 Εθνικής Κατηγορίας, ενώ το ίδιο καλοκαίρι μετέβη στη Ρωσία για λογαριασμό της ΤΣΣΚΑ Μόσχας, με την οποία κατέκτησε το Ρωσικό Πρωτάθλημα και έφτασε στο Final 4 της Βαρκελώνης. Την περίοδο 2003-04 ξεκίνησε για τον αθλητή μία πλούσια σε τίτλους περίοδος στον Παναθηναϊκό, με λαμπρότερες στιγμές δύο κατακτήσεις της Ευρωλίγκας τις χρονιές 2007 και 2009 (χρονιές Triple Crown για την αθηναϊκή ομάδα). Συνολικά με τον Παναθηναϊκό κατέκτησε έξι πρωταθλήματα και πέντε κύπελλα Ελλάδας και δυο Ευρωλίγκες. Το 2009 επέστρεψε στη Θεσσαλονίκη για λογαριασμό του Άρη, ομάδα στην οποία και έκλεισε την καριέρα του το 2011.

Εθνική Ελλάδος

Ο Χατζηβρέττας αγωνίστηκε με την εθνική ομάδα στα Ευρωμπάσκετ του 2001, 2003 και στους Ολυμπιακούς Αγώνες 2004 στην Αθήνα. Ο αθλητής υπήρξε επίσης μέλος της Εθνικής Ελλάδος που κατέκτησε το Ευρωμπάσκετ 2005, ενώ την επόμενη χρονιά αναδείχθηκε δευτεραθλητής Κόσμου στο Παγκόσμιο Πρωτάθλημα Καλαθοσφαίρισης Ανδρών 2006. Αγωνίστηκε επίσης στο Ευρωμπάσκετ 2007, όπου η Ελλάδα κατέκτησε την 4η θέση. Λίγο μετά τo τέλος του μικρού τελικού, όπου η Ελλάδα ηττήθηκε από τη Λιθουανία με 78-69, ο Χατζηβρέττας ανακοίνωσε την αποχώρησή του από την ομάδα. Με το εθνόσημο αγωνίστηκε σε 116 αγώνες με 712 πόντους (μ.ο: 6.14)
Ντέιτον (Οχάιο)

Ιστορικά στοιχεία

Το Ντέιτον ιδρύθηκε την 1η Απριλίου 1796 από μία μικρή ομάδα αποικιστών 7 χρόνια πριν την εισχώρηση του Οχάιο στην Ένωση το 1803. Ο σχηματισμός της πόλης ορίστηκε το 1805 και έλαβε το όνομα του Τζόναθαν Ντέιτον, λοχαγού στην Αμερικανική Επανάσταση και ενός εκ των υπογραφόντων του Συντάγματος των Ηνωμένων Πολιτειών της Αμερικής.
Το 1797 διανοίχτηκε η διαδρομή στον ποταμό Μαντ, που αποτέλεσε την πρώτη σύνδεση μεταξύ Σινσινάτι και Ντέιτον. Το 1830 κατασκευάστηκε το κανάλι Μαϊάμι και Ήρι, συνδέοντας το εμπόριο του Ντέιτον μέσω της λίμνης Ήρι και του ποταμού Μαϊάμι. Αυτή η διασύνδεση αποτέλεσε την κύρια διαδρομή μεταφοράς αγαθών μέχρι το 1850.
Οι καταστροφικές πλημμύρες του Ντέιτον το 1913 επηρέασαν σε μεγάλο βαθμό την πόλη, επηρεάζοντας την ανάπτυξη των προαστιακών περιοχών, μακριά από το κέντρο και ειδικά στον ποταμό Μαϊάμι, του οποίου η υπερχείλιση προκάλεσε την καταστροφή. Λόγω των πλημμυρών αυτών δημιουργήθηκε ειδικό γραφείο διαχείρισης του ποταμού το 1914. Μεταξύ των καταστροφών που προκλήθηκαν, ήταν και ορισμένες φωτογραφικές πλάκες σχετικές με τις πτήσεις των αδελφών Ράιτ, οι οποίες χάθηκαν.

Συμμετοχή στον Β΄ Παγκόσμιο Πόλεμο

Κατά τη διάρκεια του Β΄ Παγκοσμίου Πολέμου το Ντέιτον, όπως οι περισσότερες αμερικανικές πόλεις, ενεπλάκησαν σε μεγάλο βαθμό σε αυτόν. Σε μία οικιστική γειτονιά στεγαζόταν το λεγόμενο Dayton Project, μέρος του ευρύτερου Manhattan Project, το οποίο ανέπτυξε τμήματα της ατομικής βόμβας που ερρίφθη στο Ναγκασάκι της Ιαπωνίας.
Στο Ντέιτον βρισκόταν επίσης τα κεντρικά γραφεία της εταιρείας NCR Corporation, η οποία κατασκεύαζε κινητήρες αεροσκαφών και μηχανές διάσπασης κωδίκων, συμπεριλαμβανομένου και μίας που βοήθησε στην ολοκλήρωση της συσκευής κρυπτογράφησης Enigma.

Ειρηνευτική συμφωνία του Ντέιτον

Η Συμφωνία του Ντέιτον, μία ειρηνευτική συνθήκη μεταξύ των εμπόλεμων μερών του Πολέμου της Βοσνίας, υπογράφηκε στην Αεροπορική Βάση Ράιτ-Πάτερσον, κοντά στην πόλη του Ντέιτον την 1η Νοεμβρίου του 1995.

Γεωγραφία και κλιματολογία

Το Ντέιτον βρίσκεται στις συντεταγμένες 39°45′46″N 83°11′48″W. Βρίσκεται στην κοιλάδα του ποταμού Μαϊάμι, βόρεια του Σινσινάτι, νότια του Τολέντο και νοτιοδυτικά του Κολόμπους.
Σύμφωνα με το Γραφείο Απογραφών των Ηνωμένων Πολιτειών, η πόλη καλύπτει έκταση 146,7 km², εκ των οποίων 144,5 km² αποτελούν χερσαίο έδαφος, και 1,55%, υδάτινη επιφάνεια.
Όσον αφορά το κλίμα, η περιοχή κυριαρχείται από ηπειρωτικό υγρό κλίμα, το οποίο χαρακτηρίζεται από ζεστά και υγρά καλοκαίρια και από ψυχρούς και ξηρούς χειμώνες. Η υψηλότερη θερμοκρασία που καταγράφηκε στην πόλη ήταν 38,8 °C και η ελάχιστη -31,6 °C. Η περιοχή αντιμετωπίζει συχνά τα καταστροφικά ατμοσφαιρικά φαινόμενα που παρατηρούνται συχνά στις Μεσοδυτικές Ηνωμένες Πολιτείες. Οι ανεμοστρόβιλοι είναι συχνοί μεταξύ της άνοιξης και του φθινοπώρου. Πλημμύρες, χιονοθύελλες και ισχυρές καταιγίδες επίσης συμβαίνουν σχετικά συχνά.
Σιδηροδρομικός σταθμός Χαλκίδας

Ιστορία

Η κατασκευή του σταθμού νομοθετήθηκε το 1889 με τον νόμο ΑΨΜΕ΄/7-4-1889 περί κατασκευής και εκμεταλλεύσεως σιδηροδρομικής γραμμής Πειραιώς-Λαρίσης και συνόρων αλλά ξεκίνησε το 1902 μετά την ίδρυση της Εταιρείας Ελληνικών Σιδηροδρόμων (ΕΕΣ). Τα εγκαίνια του σταθμού έγιναν στις 6 Μαρτίου 1904 μαζί με την παράδοση των πρώτων 121 χλμ. της γραμμής, όταν και δόθηκε επίσημο γεύμα για 400 άτομα στις εγκαταστάσεις του, με την παρουσία τριών πολεμικών πλοίων, ενός αγγλικού, ενός γαλλικού και ενός ελληνικού. Ο σταθμός παραδόθηκε στην κυκλοφορία δύο μέρες αργότερα. Ο σταθμός διέθετε υδατόπυργο 50 κυβικών μέτρων και περιστροφική πλάκα.
Το 1915 ο σταθμός εξυπηρετούνταν με δύο ζεύγη δρομολογίων την ημέρα από και προς Αθήνα, τα οποία με τα χρόνια αυξήθηκαν σε πέντε και τη δεκαετία του '70, μετά τον διπλασιασμό της γραμμής Αθήνα - Οινόη σε εννιά. Το 1980 τα δρομολόγια, τα οποία ήδη από το 1978 αποκαλούνταν «προαστιακά» αυξήθηκαν σε 19 ζεύγη. Το 2000 το κτήριο του σταθμού ανακηρύχθηκε διατηρητέο μνημείο. 
Το 2008 ξεκίνησε η ανακατασκευή του σταθμού, στα πλαίσια του εκσυγχρονισμού του προαστιακού δικτύου της Αθήνας και της ηλεκτροκίνησης του. Αρχική πρόθεση του ΟΣΕ ήταν η μεταφορά η χρήση του παρακείμενου κτηρίου αποθηκών ως νέου σταθμού και η μίσθωση του παλαιού σταθμού σε ιδιώτες. Ύστερα από διαμαρτυρία των τοπικών αρχών και κοινωνίας η αλλαγή χρήσης του κτηρίου του σταθμού ματαιώθηκε αλλά η μεταφορά των αποβαθρών αρκετά μέτρα από το κτήριο του σταθμού προχώρησε.
Σήμερα ο σταθμός εξυπηρετείται από τον προαστιακό σιδηρόδρομο προς Αθήνα.
Διεύθυνση ipv6

Μορφές Διευθύνσεων

Μία διεύθυνση IPv6 αποτελείται από 128 bit. Όπως αναφέρθηκε προηγουμένως, ανάλογα με τη χρήση, ταξινομούνται σε διάφορες τάξεις: unicast, multicast, και anycast. Σε κάθε μία από αυτές τις τάξεις τα 128 bit χωρίζονται σε ομάδες, ώστε να είναι είναι δυνατή η αντιστοίχηση των τιμών των ομάδων με ειδικά χαρακτηριστικά διευθυνσιοδότησης.

Μορφή

Οι IPv6 διευθύνσεις παριστάνονται σαν οκτώ ομάδες των τεσσάρων δεκαεξαδικών ψηφίων. Κάθε ομάδα παριστάνει δεκαέξι bits (2 οκτάδες). Οι οκτώ ομάδες χωρίζονται με άνω κάτω τελεία (:).Ένα παράδειγμα διεύθυνσης IPv6 είναι:
2001:0db8:85a3:0000:0000:8a2e:0370:7334
Η πλήρης αναπαράσταση της διεύθυνσης μπορεί πολλές φορές να απλοποιηθεί, απαλείφοντας μέρη της αναπαράστασης της χρησιμοποιώντας διάφορες τεχνικές.

Συμβολισμός τετραπλού δεκαδικού με τελείες

Κατά την μετάβαση από το IPv4 στο IPv6, είναι αναγκαία η λειτουργία σε διπλό περιβάλλον. Για το σκοπό αυτό έχει εισαχθεί ένας ειδικός συμβολισμός για να αναπαριστά IPv4 διευθύνσεις σε μορφή συμβατή με IPv6. Έτσι τα τελευταία 32 bits της διέθυνσης γράφονται χρησιμοποιώντας τον οικείο συμβολισμός τετραπλού δεκαδικού με τελείες, που χρησιμοποιείται στο IPv4. Έτσι η IPv6 διεύθυνση ::ffff:c000:0280 κατά την απεικόνισή της στο IPv4 συνήθως γράφεται σαν ::ffff:192.0.2.128, δείχνοντας έτσι καθαρά την αρχική IPv4, που έχει αντιστοιχιστεί στο IPv6.
Φραγκίσκος Α΄ της Σαξονίας-Λάουενμπουρκ

Βιογραφία

Ήταν ο μόνος γιος του Μάγκνους Α΄ δούκα της Σαξονίας-Λάουενμπουρκ και της Αικατερίνης των Γουέλφων, κόρης του Ερρίκου Δ΄ δούκα του Βόλφενμπυτελ.
Το 1514 απεβίωσε στο Λέερορτ του Λέερ σε ηλικία 51 ετών και τον διαδέχθηκαν οι γιοί του Μάγκνους Β΄, Φραγκίσκος Β΄ και Μαυρίκιος.
Συνομοσπονδία του Μπαρ

Η Συνομοσπονδία του Μπαρ (ρωσ. Барская конфедерация, πολ. Konfederacja barska) ήταν μια συμμαχία Πολωνών ευγενών, η οποία δημιουργήθηκε το 1768 στο οχυρό Μπαρ της Ουκρανίας, με σκοπό να υπερασπιστεί την εσωτερική και εξωτερική ανεξαρτησία της Πολωνο-Λιθουανικής Κοινοπολιτείας εναντίον τόσο της ρωσικής επιρροής, όσο και του βασιλιά Στανισλάβ Β΄ Αυγούστου, ο οποίος μαζί με πολωνούς μεταρρυθμιστές προσπαθούσε να περιορίσει την δύναμη των ευγενών της Κοινοπολιτείας.
Μεταξύ των ιδρυτών της Συνομοσπονδίας ήταν οι μεγιστάνες Adam Stanisław Krasiński, επίσκοπος του Kamieniec, Karol Stanisław Radziwiłł, Casimir Pulaski, Moritz Benyowszki και Michał Krasiński. Η δημιουργία της οδήγησε σε εμφύλιο πόλεμο και συνέβαλε στην πρώτη διαίρεση της Πολωνο-Λιθουανικής Κοινοπολιτείας . Κάποιοι ιστορικοί θεωρούν την Συνομοσπονδία του Μπαρ την πρώτη πολωνική εξέγερση.
Η Συνομοσπονδία διαλύθηκε το 1776.
Κονσταντίν Τσιολκόφσκι

Βιογραφία

Γεννήθηκε στο Izhevskoye (Περιφέρεια Ριαζάν), στη Ρωσική Αυτοκρατορία, σε μια μεσαίας τάξης οικογένεια. Ο πατέρας του Εντουάρντ Τσιολκόφσκι (πολωνικά: Ciołkowski) ήταν Πολωνός. Η μητέρα του, Μαρία Yumasheva, ήταν μια μορφωμένη Ρωσίδα. Ο πατέρας του ήταν Πολωνός πατριώτης, ο οποίος απελάθηκε στη Ρωσία, ως αποτέλεσμα της επαναστατικής πολιτικής του δράσης. Σε ηλικία 10 ετών ο Κονσταντίν αρρώστησε από σοβαρή ασθένεια, η οποία του προκάλεσε προβλήματα στην ακοή. Δεν έγινε δεκτός στα δημοτικά σχολεία, λόγω του προβλήματος ακοής του, έτσι ήταν αυτοδίδακτος. 
Εμπνευσμένος από τα μυθιστορήματα του Ιουλίου Βερν, ο Τσιολκόφσκι σχημάτισε θεωρίες για πολλές πτυχές των διαστημικών ταξιδιών και την προωστική πυραύλων. Θεωρείται ο πατέρας των διαστημικών πτήσεων και είναι ο πρώτος άνθρωπος που φαντάστηκε την ιδέα του διαστημικού ανελκυστήρα, εμπνευσμένος το 1895 από τον νεόδμητο Πύργο του Άιφελ στο Παρίσι.
Ήταν επίσης υποστηρικτής του φιλοσόφου Νικολάι Φιοντόροφ (Nikolai Fyodorov) και πίστευε ότι ο αποικισμός του διαστήματος θα οδηγούσε στην τελειότητα της ανθρώπινης φυλής.
Σχεδόν κουφός, εργάστηκε ως καθηγητής μαθηματικών στο λύκειο μέχρι τη συνταξιοδότησή του το 1920. Μόνο από τα μέσα της δεκαετίας του 1920 και μετά η σημασία του έργου του αναγνωρίστηκε από τους άλλους και τιμήθηκε για αυτό. Πέθανε στις 19 Σεπτεμβρίου 1935 στην Καλούγκα και τάφηκε από το κράτος.
Νταΐρα

Ένα νταΐρα ή νταεράχ (αραβικά: دائرة‎ κύκλο, πληθυντικός dawaïr) είναι μια διοικητική διαίρεση του βιλάγια στην Αλγερία και στη Δυτική Σαχάρα.
Κύπελλο Ελλάδας πετοσφαίρισης ανδρών 2007-2008

Κύπελλο Ελλάδας πετοσφαίρισης ανδρών 2007-2008. Το κύπελλο Ελλάδος Βόλεϊ ανδρών για τη σαιζόν 2007-2008 διεξήχθη σε τρεις φάσεις. Στην πρώτη φάση συμμετείχαν οι ομάδες που κατέλαβαν τις θέσεις 5-12 στο τέλος του πρώτου γύρου της κανονικής περιόδου του πρωταθλήματος. Στη δεύτερη φάση συμμετείχαν οι ομάδες που προκρίθηκαν από την πρώτη φάση και οι ομάδες που κατέλαβαν τις θέσεις 1-4 στο τέλος του πρώτου γύρου του πρωταθλήματος. Στις δύο πρώτες φάσεις έγιναν μονοί αγώνες. Η τελική φάση ήταν το Φάιναλ 4 που διοργανώθηκε στην Ορεστιάδα 29 Φεβρουαρίου και 1 Μαρτίου 2008. Το τρόπαιο κατέκτησε ο Παναθηναϊκός για δεύτερη συνεχή χρονιά. MVP αναδείχθηκε ο Αγκάμεζ.
Ιερός Ναός Αφέντη Χριστού Χανδρά Λασιθίου

Ο Ναός του Αφέντη Χριστού βρίσκεται στο νομό Λασιθίου, στο χωριό Χανδράς, στην περιοχή Παντέλι.
Πιθανότατα ήταν καθολικό μονής για την οποία δεν έχουμε ιστορικές μαρτυρίες καθώς δεν συνδέεται άμεσα με κάποιον οικισμό αλλά με μικρές εγκαταστάσεις των οποίων σήμερα διατηρούνται ερείπια και χτίστηκε τον 13ο με 14ο αιώνα μ.Χ. Πρόκειται για μεγάλο σε σχέση με τα συνήθη δεδομένα της ανατολικής Κρήτης μονόχωρο καμαροσκέπαστο ναό διαστάσεων 5,75 Χ 8,50 μ.
Το εσωτερικό του είναι κατάγραφο με τοιχογραφίες από το δογματικό, εορταστικό και λειτουργικό κύκλο που σώζονται σε σχετικά καλή κατάσταση. Επίσης περιλαμβάνει σπάνια θεματολογία αγιογραφιών που αφορούν την Παλαιά Διαθήκη και συγκεκριμένα την Γένεση, όπως και θεματολογία από λεπτομέρειες των ευαγγελικών διηγήσεων. Όλο το δυτικό τοίχο  καταλαμβάνει μια παράσταση της Δευτέρας Παρουσίας, που διακόπτει τη σειρά των παραστάσεων της Γένεσης ο οποίος αναπτύσσεται σε ενιαία ζώνη στον βόρειο και νότιο τοίχο, κάτω από τον εορταστικό κύκλο. Το γεγονός ότι ο κύκλος της Δημιουργίας είναι εκτεταμένος με έμφαση την έξωση από τον Παράδεισο, δηλώνει ότι η τοποθέτησή του σε επαφή με την Δευτέρα Παρουσία είναι μια συνειδητή επιλογή των εμπνευστών του εικονογραφικού προγράμματος με ιδιαίτερο θεολογικό περιεχόμενο.
Το σύνολο, τόσο λόγω του περιεχομένου του εικονογραφικού προγράμματος όσο και λόγω της καλλιτεχνικής του ποιότητας αποτελεί ένα από τα πιο αξιόλογα δείγματα της εικαστικής δημιουργίας στην Κρήτη του 14ου αιώνα. Ο Ναός σήμερα ανήκει στην Ενορία Χανδρά και πανηγυρίζει στις 6 Αυγούστου, εορτή της Μεταμορφώσεως του Σωτήρος.
Χριστόδουλος Σώζος

Βιογραφικά στοιχεία

Γεννήθηκε στη Λεμεσό. Ο πατέρας του ήταν ο Σώζος Λοϊζου, ο οποίος πολέμησε ως εθελοντής στην Κρήτη το 1866 και του οποίου ο πατέρας Αντώνης Ιακώβου Λοϊζου, νεαρός μετέβη στην Ελλάδα και υπηρέτησε υπό τον Φαβιέρο, κατά δε τη μάχη της ακρόπολης πληγώθηκε στο χέρι.
Σπούδασε στο Πανεπιστήμιο Αθηνών νομικά (1888-1892). Όταν επέστρεψε στην Κύπρο εργάστηκε ως δικηγόρος στην Κερύνεια (1892-1894), κατόπιν στο Κτήμα (1894-1898) και από το 1898 και εξής συνεχώς στη Λεμεσό μέχρι το θάνατο του. Ως φοιτητής ήταν συνεργάτης της Ακροπόλεως Αθηνών, από όπου έστελνε ανταποκρίσεις στην εφημερίδα "Ένωσις" της Λάρνακας. Την ίδια περίπου περίοδο, μυήθηκε στην Εθνική Εταιρεία, με τον πρόεδρο της οποίας φαίνεται ότι αλληλογραφούσε.
Ήταν μέλος του Νομοθετικού Συμβουλίου (1901-1906, 1907-1911). Μελετούσε τη βρετανική νομοθεσία και τη σύγχρονη ιστορία της Αγγλίας, καταφέρνοντας έτσι να φέρνει σε δύσκολη θέση την αποικιακή κυβέρνηση της Κύπρου. Ήταν ο πρώτος που άσκησε συστηματική και ουσιαστική αντιπολίτευση εναντίον των Βρετανών εντός της Βουλής, κερδίζοντας και τον σεβασμό τους. Μετέβη για επτά μήνες με δικά του έξοδα στο Λονδίνο όπου εργάστηκε κοντά σε αγγλικούς πολιτικούς κύκλους υπέρ των κυπριακών συμφερόντων (1906), καθώς και επί τρίμηνο αργότερα στην ίδια πόλη για τον ίδιο σκοπό (1912). Ήταν μέλος Εκτελεστικού Συμβουλίου (1911-1912) και έφορος Ελληνικών Εκπαιδευτηρίων Λεμεσού. Ακόμη, ήταν εκ των ιδρυτών του Λαϊκού Ταμιευτηρίου Λεμεσού (1901), (μετέπειτα Λαϊκή Τράπεζα Κύπρου). Ακόμη, συνέβαλε σημαντικά στη δημιουργία της πρώτης καθαρά κυπριακής πλοιοκτήτριας–ναυτιλιακής εταιρείας, της Ατμοπλοϊκής Εταιρείας Λεμεσού (1905-06).
Με το ξέσπασμα των Βαλκανικών Πολέμων και όντας εν ενεργεία Δήμαρχος, πάει στην Ελλάδα και κατατάσσεται στον ελληνικό στρατό ως εθελοντής. Παρά την πρόταση του Βενιζέλου να τον τοποθετήσει στο Επιτελείο στην Αθήνα, αρνείται και απαιτεί να σταλεί ως απλός στρατιώτης στην πρώτη γραμμή του μετώπου. Κατετάγη στο Α’ Σύνταγμα Πεζικού του Διαδόχου. Στις μάχες για την απελευθέρωση των Ιωαννίνων, (Μάχη του Μπιζανίου), πέφτει ηρωικά μαχόμενος από τούρκικο βόλι στις 6 Δεκεμβρίου 1912, στο ύψωμα Προφήτης Ηλίας. Με τη θυσία του γίνεται ο πρώτος και μόνος Δήμαρχος σε ολόκληρο τον ελληνισμό που πέφτει μαχόμενος σε μάχη ως απλός στρατιώτης.
Η πόλη των Ιωαννίνων σε ένδειξη ευγνωμοσύνης για τη θυσία του στην απελευθέρωση της, έδωσε το όνομα του σε δρόμο της ενώ έστησε και προτομή του στις όχθες της ιστορικής λίμνης της.
Υπήρξε εκ των πλέον ευγενών μορφών της Κύπρου, αγαπήθηκε και τιμήθηκε ακόμα και από τους πολιτικούς του αντιπάλους, οι οποίοι του αναγνώριζαν τη μεγαλοσύνη του.
Προς τιμή του έγραψε ποίημα ο εθνικός ποιητής της Κύπρου Βασίλης Μιχαηλίδης. Ο Κλ. Μυριανθόπουλος έγραψε βιβλίο για τη ζωή του Χριστόδουλου Σώζου με τίτλο «Ζωή και τάφος Χριστοδ. Σώζου» (Λεμεσός, 1951).
Παντρεύτηκε την εκ Λευκωσίας Ερμιόνη Ιωάννου Ζαχαριάδη, μεγαλεμπόρου. Απέκτησαν ένα γιο.
Πληθυσμιακές ομάδες στη Ρωσία

Γλώσσα και πολιτισμός

Αν και το σύνταγμα της Ρωσίας αναγνωρίζει τη ρωσική ως επίσημη γλώσσα, οι δημοκρατίες μπορούν να δηλώσουν μία ή περισσότερες επίσημες γλώσσες. Οι περισσότερες από αυτές τις δημοκρατίες έχουν τουλάχιστον δύο - τα ρωσικά και τη γλώσσα της "επώνυμης" εθνικότητας. Υπάρχει μια ζωηρή μειονοτική γλωσσική σκηνή στα περισσότερα υποκείμενα της χώρας, με περισσότερες από 1.350 εφημερίδες και περιοδικά, 300 τηλεοπτικά κανάλια και 250 ραδιοφωνικούς σταθμούς σε πάνω από 50 μειονοτικές γλώσσες. Επιπλέον, η νέα νομοθεσία επιτρέπει τη χρήση των μειονοτικών γλωσσών στην ομοσπονδιακή ραδιοτηλεοπτική μετάδοση. Το 2007, υπήρχαν 6.260 σχολεία τα οποία παρείχαν διδασκαλία σε συνολικά 38 μειονοτικές γλώσσες και πάνω από 75 μειονοτικές γλώσσες διδάσκονταν ως μάθημα σε 10.404 σχολεία. Οι Υπουργοί του Συμβουλίου της Ευρώπης σημείωσαν προσπάθειες για τη βελτίωση της προσφοράς βιβλίων και καθηγητών για τις μειονοτικές γλώσσες, καθώς και για μεγαλύτερη διαθεσιμότητα της διδασκαλίας σε μειονοτικές γλώσσες. Ωστόσο, όπως σημείωσαν οι Υπουργοί, εξακολουθούν να υπάρχουν ελλείψεις στην πρόσβαση των ατόμων που ανήκουν σε ορισμένες μειονότητες στην εκπαίδευση.
Υπάρχουν περισσότερες από 2.000 δημόσιες ενώσεις εθνικών μειονοτήτων και 560 εθνικές πολιτιστικές αυτονομίες, ωστόσο η Επιτροπή των Υπουργών έχει επισημάνει ότι σε πολλές περιοχές η κρατική στήριξη για τη διατήρηση και την ανάπτυξη των μειονοτικών πολιτισμών εξακολουθεί να είναι ανεπαρκής. Υπάρχει μια σημαντική διαφορά μεταξύ των "επώνυμων" εθνοτικών ομάδων και των εθνικοτήτων χωρίς το δικό τους εθνικό έδαφος, καθώς οι πόροι των τελευταίων είναι σχετικά περιορισμένοι.

Αυτόχθονα φύλα

Η Ρωσία είναι επίσης το σπίτι μιας συγκεκριμένης κατηγορίας μειονοτικών λαών, δηλαδή των μικρών αυτόχθονων λαών της Βόρειας και της Άπω Ανατολής, οι οποίοι διατηρούν πολύ παραδοσιακούς τρόπους ζωής, συχνά σε επικίνδυνο κλιματικό περιβάλλον, ενώ προσαρμόζονται στον σύγχρονο κόσμο. Μετά την πτώση της Σοβιετικής Ένωσης, η Ρωσία ψήφισε νομοθεσία για την προστασία των δικαιωμάτων των βόρειων μικρών αυτόχθονων λαών. Η Ζιλ-Ρομπλς έχει σημειώσει συμφωνίες μεταξύ των αυτοχθόνων αντιπροσώπων και των πετρελαϊκών εταιρειών, οι οποίες πρόκειται να αντισταθμίσουν πιθανές βλάβες στις κατοικίες των λαών λόγω της έρευνας πετρελαίου. Όπως σημείωσε το 2007 η Επιτροπή Υπουργών του Συμβουλίου της Ευρώπης, παρά τις πρωτοβουλίες για ανάπτυξη, η κοινωνική και οικονομική κατάσταση των αριθμητικά μικρών αυτόχθονων πληθυσμών επηρεάστηκε από τις πρόσφατες νομοθετικές τροποποιήσεις σε ομοσπονδιακό επίπεδο, με την κατάργηση ορισμένων θετικών μέτρων όσον αφορά την πρόσβασή τους στη γη και άλλους φυσικούς πόρους.
Πρωτάθλημα καλαθοσφαίρισης Α2 εθνικής κατηγορίας ανδρών 1996-1997

Το πρωτάθλημα της Α2΄ Εθνικής κατηγορίας μπάσκετ ανδρών της σεζόν 1996-97 διεξήχθη σε έναν όμιλο, με συμμετοχή 14 ομάδων. Πρωταθλητής αναδείχθηκε ο Ο.Α.Α. Ηρακλείου, ο οποίος ανέβηκε στην Α1΄ μαζί με τον δευτεραθλητή Α.Ο. Δάφνης.
Ομάδα ποδοσφαίρου Αστουριών

Ερασιτεχνική ομάδα

Η ερασιτεχνική ομάδα των Αστουρίων αποτελείται από Αστουρίες ποδοσφαιριστές που αγωνίζονται στις Tercera División και χαμηλότερες κατηγορίες. Η ομάδα αγωνίζεται στο Κύπελλο Περιφερειών ΟΥΕΦΑ και μεταλύτερη επιτυχία της είναι η πρόκριση στην τελική φάση του τουρνουά το 2003.